ROZHODNUTIE KOMISIE
z 10. decembra 2009,
ktorým sa mení a dopĺňa dodatok 2A k prílohe k rozhodnutiu 2007/65/ES, pokiaľ ide o vstup zamestnancov zmluvných podnikov do budov Komisie
(2009/970/EÚ)
KOMISIA EURÓPSKYCH SPOLOČENSTIEV,
so zreteľom na Zmluvu o Európskej únii a Zmluvu o fungovaní Európskej únie, a najmä na jej článok 249 ods. 1,
so zreteľom na Zmluvu o založení Európskeho spoločenstva pre atómovú energiu, a najmä na jej článok 131,
keďže:
(1)
Cieľom oznámenia Komisie o novom systéme zabezpečenia a vstupu do budov Komisie [dokument K(2007) 797] je zvýšiť úroveň bezpečnosti osôb, informácií, nehnuteľností a iného majetku.
(2)
V tejto súvislosti bol vypracovaný projekt celkového zabezpečenia, v rámci ktorého sa ustanovuje inštalácia automatizovaných systémov kontroly vstupu do všetkých budov Komisie založených na moderných a výkonných technológiách.
(3)
Jeden z kľúčových prvkov tohto projektu spočíva v racionalizácii a znížení veľkého počtu momentálne existujúcich typov vstupných preukazov, ako aj v zjednodušení postupov ich vystavovania rôznym kategóriám zamestnancov a návštevníkov Komisie.
(4)
S cieľom umožniť implementáciu prvej fázy zavádzania nového systému na vystavovanie vstupných preukazov, predovšetkým zamestnancom zmluvných podnikov, je vhodné vykonať niekoľko zmien a doplnení rozhodnutia Komisie 2007/65/ES z 15. decembra 2006, ktorým sa zavádzajú štandardné bezpečnostné opatrenia a stavy pohotovosti pre Komisiu a ktorým sa mení a dopĺňa jej rokovací poriadok, pokiaľ ide o operatívny postup pri riadení krízových situácií (1), ktoré majú výlučne správny a technický charakter,
ROZHODLA TAKTO:
Článok 1
Bod 4.2 písm. b) dodatku 2A k prílohe k rozhodnutiu 2007/65/ES sa nahrádza týmto textom:
„b)
Vstupné preukazy sa vydávajú všetkým ostatným pracovníkom, ktorí potrebujú mať povolený vstup do budov Komisie, aby si mohli plniť povinnosti zmluvne dohodnuté s útvarmi Komisie. Dĺžka platnosti preukazov vydaných pracovníkom so zmluvou na dobu určitú nesmie prekročiť dĺžku trvania zmluvy, pokiaľ to riaditeľstvo Komisie pre bezpečnosť nepovolí.
Vstupné preukazy sa tiež vydávajú zamestnancom zmluvných podnikov, ktorí potrebujú mať povolený vstup do budov Komisie, aby si mohli plniť zmluvné povinnosti. Tieto vstupné preukazy vydané zamestnancom zmluvných podnikov sú platné až do dátumu ukončenia zmluvy s Komisiou pod podmienkou, že príslušná osoba má doklad totožnosti platný až do dňa ukončenia ukončenia zmluvy. V prípade nesplnenia tejto podmienky bude platnosť vydaného vstupného preukazu obmedzená dátumom skončenia platnosti preukazu totožnosti.
Keď chce do budovy Komisie vstúpiť poslanec Európskeho parlamentu, môže tak urobiť po tom, ako sa prítomnej strážnej službe preukáže svojím vstupným preukazom vydaným Európskym parlamentom, pričom sa nemusí podriadiť dodatočným bezpečnostným kontrolám požadovaným v prípade vonkajších návštev.“
Článok 2
Toto rozhodnutie nadobúda účinnosť dňom jeho prijatia.
Uverejní sa v Úradnom vestníku Európskej únie.
V Bruseli 10. decembra 2009